**HR**

**PREGLED**

**Glavne izmjene uvedene revidiranim Kodeksom ponašanja**

Skupština EGSO-a usvojila je 28. siječnja 2021. revidirani Kodeks ponašanja kojim se izvan snage stavlja i zamjenjuje Kodeks usvojen u ožujku 2019. i u skladu s time mijenjaju određena pravila Poslovnika EGSO-a.

Prijedlog revidiranog Kodeksa ponašanja nadahnut je najboljim praksama drugih institucija, a posebno Europskog parlamenta i Europskog odbora regija, i sadrži niz značajnih sadržajnih i strukturalnih promjena u odnosu na prethodnu verziju. Poučen nedavnim iskustvima i nedostacima prethodnog Kodeksa te na temelju preporuka Ombudsmana i zapažanja Europskog parlamenta u kontekstu odbijanja davanja razrješnice za postupak 2018. godine, EGSO nastoji ojačati svoj unutarnji okvir i postupke kako bi na bolji način mogao rješavati pitanja povezana s prijevarama i povredama dužnosti, poput uznemiravanja.

Revidirani Kodeks ponašanja sadrži niz inovativnih elemenata, od kojih naročito valja istaknuti sljedeće:

* Poseban se naglasak stavlja na primjereno ponašanje članova EGSO-a, pri čemu se izričito upućuje na dostojanstvo, integritet i relevantna načela sadržana u pravu EU-a, a posebna se pozornost posvećuje zabrani otkrivanja osjetljivih informacija i sprečavanju i zabrani praksi uznemiravanja.
* Poboljšane su i pojašnjene odredbe koje se odnose na izjavu o financijskim interesima i sukob interesa. Umetnut je i novi članak o integritetu i financijskoj transparentnosti, i to posebice u vezi s povratom troškova službenih putovanja i aktivnosti.
* „Savjetodavni odbor o ponašanju članova“ preimenovan je u „Etičko povjerenstvo“. Dodana je odredba o imenovanju dopunskih članova, kao i mogućnost da se članovi povuku ili da ih se isključi, ako ih se proglasi krivima za kršenje Kodeksa ponašanja.
* Nadležnosti Etičkog povjerenstva proširene su kako bi moglo primati pritužbe članova i osoblja, dodijeljene su mu izričite istražne ovlasti kako bi moglo vršiti svoju zadaću, a može tražiti i savjet vanjskih stručnjaka.
* Revidiran je postupak u vezi s kršenjem Kodeksa ponašanja u kojem predsjednik iznosi obrazloženo mišljenje. Dodane su posebne odredbe u vezi sa zaštitom zviždača i obvezom obavještavanja OLAF-a o takvim postupcima.
* Uveden je unutarnji žalbeni postupak koji se vodi pred Predsjedništvom.
* Znatno je izmijenjen sustav sankcija. Izricanje sankcija sada je proporcionalno težini povrede dužnosti i hijerarhijskom položaju člana, a sankcije uključuju i mogućnost privremenog gubitka prava na dnevnicu, privremenog oduzimanja prava sudjelovanja u svim ili nekim aktivnostima ili misijama EGSO-a, zabrane predstavljanja EGSO-a na bilo kojem nacionalnom, međuinstitucijskom ili međunarodnom forumu, ograničenja prava na pristup povjerljivim ili tajnim informacijama i razrješavanja člana jedne ili više dužnosti koje obnaša u Odboru.
* Uveden je i poseban postupak u vezi s prijevremenim prestankom mandata člana, koji moraju potvrditi Predsjedništvo i Skupština.
* Uvedene su posebne odredbe o situacijama u kojima slučaj istražuje i OLAF.